Den vanskeligste EM-kampen
Da Frankrike sist arrangerte et stort fotballmesterskap, ble det VM-gull. Nasjonen sto på hodet i glede over prestasjonene til det multikulturelle landslaget, og integrasjonen ble hyllet som en politisk suksesshistorie i euforien etter Frankrikes første VM-tittel i fotball. Det fortsatte med at Les Bleus tok EM-gull mot Italia i Rotterdam to år etter. Frankrike rundet årtusenskiftet med et hegemoni ikke så ulikt det Spania hadde fra 2008 til 2012. Den muslimske midtbanestjernen Zinédine Zidane sto i spissen for en gjeng der veldig mange hadde røtter utenfor Frankrikes grenser, ikke minst fra de tidligere koloniene. Det gjaldt for eksempel Patrick Vieira, Youri Djorkaeff, Marcel Desailly, Thierry Henry, David Trezeguet og Lilian Thuram. Den gang var fotballen med på å sveise det franske samfunnet sammen. Når Frankrike den neste måneden skal arrangere europamesterskapet, der det atskillig mer problematisk. Paris-terroren i november og avsløringen av planer om nye angrep nå under EM, er åpenbart det mest bekymringsfulle. Flere av gjerningsmennene den gang hadde marokkanske røtter – og link til IS. Det er viktig å huske at fotballkampen Frankrike-Tyskland på Stade de France trolig var terroristenes hovedmål da de gikk til aksjon denne mørke fredagskvelden. De ble forhindret fra å komme inn på selve arenaen, og det var i stedet det fullsatte konsertlokalet Bataclan som krevde flest dødsofre. Problematisk er det også på selve fotballbanen. For først den tidligere stjernespilleren Eric Cantona og så den kjente skuespilleren Jamel Debbouze har begge kommet med beskyldninger om at gode spillere av nordafrikansk opprinnelse med viten og vilje har blitt holdt utenfor troppen til sommerens EM-sluttspill. Fransk-marokkanske Debbouze snakket om at «ingen av våre» er med. Mangelen på stjernespillere med røtter fra Nord-Afrika gir enda dypere motsetninger i de mange franske forstedene med stor innvandrerandel, mente han. Han sa at Karim Benzema og Hatem ben Arfa, som begge ble vraket fra troppen, «betaler prisen» for landets mistenksomhet overfor unge av nordafrikansk opprinnelse. Samtidig: troppen til landslagstrener Didier Deschamps er en av de mest multikulturelle i hele turneringen. 13 av 23 spillere er ikke-hvite. Nå skal Frankrike på den ene side prøve å hindre nye terroraksjoner og samtidig håpe på at fotballen kan sveise folk sammen som den gjorde i 1998. Det er dessverre ikke gitt at de lykkes.
Kommentar Frankrike spiller EM på hjemmebane. Det er en utfordring, særlig utenfor banen. Frankrike spiller EM på hjemmebane. Det er en utfordring, særlig utenfor banen.